b'\n_START_ARTICLE_\nLeo Ehrnrooth\n_START_PARAGRAPH_\nLeo Reinhold Ehrnrooth (10. maaliskuuta 1877 Helsinki, Suomi \xe2\x80\x93 26. hein\xc3\xa4kuuta 1951 Ruotsi) oli suomalainen lakitieteen tohtori ja Ruotsalaisen kansanpuolueen kansanedustaja vuosina 1907\xe2\x80\x931909 ja 1917. H\xc3\xa4n oli toisena ulkoasiainministerin\xc3\xa4 vuonna 1919, kauppa- ja teollisuusministerin\xc3\xa4 vuonna 1920 ja sis\xc3\xa4asiainministerin\xc3\xa4 vuosina 1943\xe2\x80\x931944. H\xc3\xa4nen vanhempansa olivat kenraalimajuri Adolf Reinhold Ehrnrooth ja Olga  De la Gardie._NEWLINE_Leo Ehrnrooth sai lakitieteen tohtorin arvon vuonna 1906. H\xc3\xa4n osallistui s\xc3\xa4\xc3\xa4tyvaltiop\xc3\xa4iville ritariston ja aatelin j\xc3\xa4senen\xc3\xa4 vuosien 1904\xe2\x80\x931906 valtiop\xc3\xa4ivill\xc3\xa4. H\xc3\xa4net valittiin RKP:n listoilta uuden eduskunnan j\xc3\xa4seneksi 1907\xe2\x80\x931909. H\xc3\xa4n toimi senaatin talousosaston palveluksessa 1906\xe2\x80\x931917, mutta h\xc3\xa4net pid\xc3\xa4tettiin virantoimituksesta vuoden ajaksi toukokuussa 1913, koska h\xc3\xa4n kielt\xc3\xa4ytyi varmentamasta ven\xc3\xa4j\xc3\xa4nkielisi\xc3\xa4 asiakirjoja._NEWLINE_Tsaarivallan kaaduttua maaliskuussa 1917 h\xc3\xa4nest\xc3\xa4 tuli kauppa- ja teollisuustoimituskunnan p\xc3\xa4\xc3\xa4llikk\xc3\xb6 ja senaattori Tokoin senaattiiin. Eduskunnan j\xc3\xa4sen h\xc3\xa4n oli j\xc3\xa4lleen 1917 valtiop\xc3\xa4ivill\xc3\xa4. H\xc3\xa4n toimi toukokuusta syyskuuhun 1918 l\xc3\xa4hetyst\xc3\xb6neuvoksena Suomen Berliinin l\xc3\xa4hetyst\xc3\xb6ss\xc3\xa4. Sen j\xc3\xa4lkeen h\xc3\xa4net nimitettiin viel\xc3\xa4 Ingmanin I:n ja Kaarlo Castr\xc3\xa9nin hallituksien apulaisulkoministeriksi kes\xc3\xa4\xc3\xa4n 1919 asti sek\xc3\xa4 seuraavana vuonna Erichin hallituksen kauppa- ja teollisuusministeriksi._NEWLINE_Suomen itsen\xc3\xa4isyyden alkuvaiheessa Ehrnrooth siirtyi my\xc3\xb6s yritysmaailman puolelle; ensin Suomen Sahanomistajain yhdistyksen toimitusjohtaja 1918\xe2\x80\x931919 ja Suomen Puunjalostusteollisuuden Keskusliiton p\xc3\xa4\xc3\xa4johtaja 1918\xe2\x80\x931921, sitten Helsingin Osakepankin johtaja 1921\xe2\x80\x931924._NEWLINE_Ehrnroothista tuli Kansainliiton m\xc3\xa4\xc3\xa4r\xc3\xa4\xc3\xa4m\xc3\xa4 Saarin alueen hallituskunnan kulkulaitosministeri 1928\xe2\x80\x931935. Jatkosodan aikana h\xc3\xa4nest\xc3\xa4 tuli viel\xc3\xa4 sis\xc3\xa4asianministeri Linkomiehen hallitukseen maaliskuussa 1943 elokuuhun 1944.'